google/wiki40b huggingface dataset:
Αθλητική Κυριακή

Ιστορικό

Η εκπομπή ξεκίνησε να προβάλλεται στις 27 Φεβρουαρίου του έτους 1972 και αντικατέστησε την εκπομπή Ματιές στα σπορ η οποία μεταδιδόταν μέχρι τότε. Ο πρώτος παρουσιαστής μέχρι το 1983 ήταν ο Γιάννης Διακογιάννης, έχοντας αρκετούς συμπαρουσιαστές στο πλευρό του όπως ο Βαγγέλης Φουντουκίδης, Γιάννης Μαμουζέλος, ο Χρήστος Σωτηρακόπουλος, ο Νίκος Κατσαρός κ.ά. Πολλοί αθλητικοί δημοσιογράφοι έχουν παρουσιάσει την εκπομπή. 
Σήμερα την παρουσιάζουν οι δημοσιογράφοι Γιώργος Λυκουρόπουλος και Περικλής Μακρής.
Μετά το κλείσιμο της ΕΡΤ, η εκπομπή προβάλλεται βραχύχρονα. Οι απολυμένοι εργαζόμενοι που παρέμεναν στο Ραδιομέγαρο της ΕΡΤ ξεκίνησαν εκ νέου την προβολή ζωντανών εκπομπών της Αθλητικής Κυριακής στις γνωστές ώρες προβολής της. Ταυτόχρονα, η ΔΤ, ο μεταβατικός φορέας ραδιοτηλεόρασης της Ελλάδας, ξεκίνησε με την σειρά της την προβολή της Αθλητικής Κυριακής τις ίδιες ώρες με αυτήν της ΕΡΤ, μέχρι τις 4 Μαΐου 2014, όπου το κανάλι έκλεισε. Μετά την εισβολή των ΜΑΤ στο Ραδιομέγαρο στις 7 Νοεμβρίου, η ΕΤ3 ανέλαβε την μετάδοση των εκπομπών, αφού η ΕΤ3 δεν εκπέμπει από το Ραδιομέγαρο. Ταυτόχρονα η ΝΕΡΙΤ ξεκίνησε εκ νέου τις εκπομπές της Αθλητικής Κυριακής. Παρόλα αυτά, σύμφωνα με την ιστοσελίδα ertopen.com, η Αθλητική Κυριακή εκπέμπει παράνομα από τη ΝΕΡΙΤ, καθώς δεν έχει τα απαραίτητα δικαιώματα για το τίτλο. Μετά το άνοιγμα της ΕΡΤ η εκπομπή επέστρεψε με νέο σήμα και τους ίδιους παρουσιαστές που είχε πριν το κλείσιμο της ΕΡΤ.
Διευθυντές Παραγωγής είναι οι Κώστας Κωτσιάβρας και Δημήτρης Κυριόπουλος.
Σήμα κατατεθέν της εκπομπής η μουσική έναρξης και λήξης την οποία έχει γράψει ο μουσικοσυνθέτης Χρήστος Λεοντής το 1969 και ακούγεται μέχρι σήμερα.
Έρωτας (Βρετανικό Μουσείο, αρ. 1902)

Περιγραφή

Είναι χρυσό σκουλαρίκι. Ένας μικρός Έρωτας τρέχει χαριτωμένα με το δεξί του πόδι ελαφρά υψωμένο. Φοράει ζώνη από φύλα κληματαριάς περασμένη διαγώνια από τον δεξί του ώμο μέχρι τον αριστερό του μηρό. Κρατάει δίσκο στολισμένο διαμετρικά με χάνδρες στο δεξί του χέρι, ενώ με το αριστερό είναι έτοιμος να πετάξει ένα μικρό μπαλάκι. Η θηλιά που τον συγκρατεί είναι κρυμμένη πίσω από ένα άνθος μαργαρίτας με δεκαπέντε πέταλα. Στο κέντρο της μαργαρίτας βρίσκεται συνδετήρας που συγκρατούσε έναν πολύτιμο λίθο, ο οποίος τώρα έχει χαθεί.
Σωτήρης Μπαλάφας

Αναγέννηση Άρτας

Ξεκίνησε το ποδόσφαιρο από της ακαδημίες της Αναγέννησης Άρτας και στη συνέχεια αγωνίστηκε στον Εθνικό Φιλιππιάδας ενώ αργότερα επέστρεψε στην ομάδα της Άρτας με τη φανέλα της οποίας αγωνίστηκε για πρώτη φορά στις επαγγελματικές κατηγορίες την αγωνιστική περίοδο 2004-05.

ΠΑΟΚ

Οι εμφανίσεις του στην Αναγέννηση Άρτας σε συνδυασμό με την παρουσία του στην εθνική Νέων, όπου είχε προπονητή τον Γιώργο Κωστίκο ο οποίος εκείνη την εποχή ήταν τεχνικός διευθυντής του δικεφάλου και είχε εμπιστοσύνη στις ικανότητες του νεαρού Αρτινού (ενώ μετά την απομάκρυνση του Νίκου Καραγεωργίου ανέλαβε την τεχνική ηγεσία του συλλόγου) είχαν ως αποτέλεσμα την έλευση του Μπαλάφα στον ΠΑΟΚ, όπου θεωρήθηκε από κοινού με άλλους νεαρούς ποδοσφαιριστές όπως οι Στέλιος Ηλιάδης, Χουσεΐν Μουμίν, Λάζαρος Χριστοδουλόπουλος, Στέλιος Μαλεζάς, Σικαμπάλα, Νίκος Αραμπατζής και Χρήστος Μελίσσης ως το μέλλον του συλλόγου.
Το ντεμπούτο του στην Α' Εθνική το πραγματοποίησε στην εκτός έδρας ήττα με 1-0 από την Ξάνθη στην πρεμιέρα της περιόδου 2005-06. Κατά την πρώτη του χρονιά στον ΠΑΟΚ μέτρησε 17 συμμετοχές χωρίς να σκοράρει. Την επόμενη περίοδο είχε 23 συμμετοχές και 2 γκολ ενώ την αγωνιστική περίοδο 2007-08 πέτυχε 3 γκολ σε 24 αγώνες, τα δύο μάλιστα στα ντέρμπι με τον Άρη (είχε ισοφαρίσει προσωρινά στην εκτός έδρας ήττα με 3-1 στον πρώτο γύρο ενώ άνοιξε το σκορ στο θριαμβευτικό 3-0 του δεύτερου γύρου στην Τούμπα). Κατά την περίοδο 2008-09 είχε 21 συμμετοχές (η μία στα πλέι οφ) χωρίς να καταφέρει να βρει το δρόμο προς τα δίχτυα της αντίπαλης εστίας.

Δανεισμός στον ΠΑΣ Γιάννινα

Το καλοκαίρι του 2009, η ύπαρξη των Πάμπλο Γκαρσία και Βίκτορ Βιτόλο είχε ως αποτέλεσμα τον δανεισμό του στον ΠΑΣ Γιάννινα με σκοπό να πάρει χρόνο συμμετοχής. Στην ομάδα των Ιωαννίνων πρόλαβε να λάβει μέρος σε 11 αγώνες πρωταθλήματος πριν διακοπεί κοινή συναινέσει ο δανεισμός του τον Ιανουάριο του 2010.

Δανεισμός στον Εργοτέλη

Για το δεύτερο μισό της χρονιάς παραχωρήθηκε εκ νέου δανεικός αυτή τη φορά στον Εργοτέλη όπου μέτρησε 8 συμμετοχές. Το καλοκαίρι του 2010 επέστρεψε στον δικέφαλο του Βορρά, όπου έμεινε για άλλα 2 χρόνια.

Χοβέρλα Ουζχορόντ

Το 2012 συμφώνησε με την ουκρανική Χοβέρλα.

Βέροια

Τον Σεπτέμβριο του 2014 επέστρεψε στην Ελλάδα, υπογράφοντας συμβόλαιο με τη Βέροια,  όπου παρέμεινε τρία χρόνια.

Κέρκυρα

Το καλοκαίρι του 2017 συμφώνησε με την Κέρκυρα.

Νίκη Βόλου

Τον Σεπτέμβριο του 2019 συμφώνησε με την Νίκη Βόλου.

Διεθνής καριέρα

Ο Σωτήρης Μπαλάφας έχει διατελέσει διεθνής με τις εθνικές Νέων και Ελπίδων της Ελλάδας.
Μακάμπι Ρανανά

Ιστορία

Στο τέλος της περιόδου 1995/96 η ομάδα κέρδισε την άνοδο στην ανώτατη κατηγορία της χώρας, στο Πρωτάθλημα Ισραήλ, με προπονητή τον Έρικ Λέβατς και βοηθό του τον Σαρόν Ντρούκερ. Ο Λούμπεκ ήταν προπονητής τις περιόδους 1996/97 και 1997/98. Σχεδόν σε κάθε αγωνιστική περίοδο κατάφερνε να νικήσει τη Μακάμπι Τελ Αβίβ. Την περίοδο 1997/98 τη νίκησε με 22 πόντους διαφορά (73:95).
Την περίοδο 1999/2000, υπό την καθοδήγηση του Σαρόν Ντρούκερ, ήταν η μόνη φορά που προκρίθηκε στους τελικούς. Επικράτησε της Χάποελ Ιερουσαλήμ με 2:1 νίκες στα προημιτελικά και με 3:0 επί της Ραμάτ Γκαν στα ημιτελικά. Στους τελικούς ηττήθηκε από τη Μακάμπι Τελ Αβίβ με 3:1. Τα επόμενα χρόνια, απέτυχε να προκριθεί στα ημιτελικά των πλέι-οφ, μετείχε στη Σουπρολίγκα τερματίζοντας στην τελευταία θέση του 1ου ομίλου το 2000/01, ενώ έφτασε ως τη φάση των 16 του Κυπέλλου Κόρατς το 2001/02. Το 2002, η ομάδα συγχωνεύτηκε με τη Χερζίλια δημιουργώντας την «Μπνέι Χασαρόν».
Στην αρχή της περιόδου 2011/12, η ομάδα ονομαζόταν «Μπνέι Χασαρόν/Χερζίλια». Στη δεύτερη κατηγορία (Εθνική Λίγκα) η ομάδα μετονομάστηκε και πάλι σε «Μακάμπι Ρανανά». Τον Απρίλιο του 2012, η ​​ομάδα επικράτησε στο διπλό τελικό της Εθνικής Ένωσης έναντι της Μακάμπι Κιριάτ Γκατ. Τον Μάρτιο του 2014, η ομάδα τερμάτησε στην πρώτη θέση στην Εθνική Λίγκα (Βοράς), και ως εκ τούτου κέρδισε την άνοδο στην πρώτη κατηγορία.
Αγία Παρασκευή Πλαστήρα Καρδίτσας

Γεωγραφία - Ιστορία

Η Αγία Παρασκευή βρίσκεται δυτικά και προς τα νότια της τεχνητής Λίμνης Πλαστήρα σε απόσταση 23 χλμ. Ν.-ΝΔ. από το Μορφοβούνι (έδρα του δήμου) και 41,5 χλμ. ΝΔ. από την Καρδίτσα. Ως οικισμός αναφέρεται επίσημα για πρώτη φορά το 1991 να προσαρτάται στην τότε κοινότητα Καρίτσης Δολόπων. Σύμφωνα με το σχέδιο Καλλικράτης μαζί με την Καρίτσα, την Αγία Μαρίνα, τον Λογγά, το Μέγα Ρεύμα, το Πετρωτό και τη Ραφήνα αποτελούν την τοπική κοινότητα Καρίτσης Δολόπων που υπάγεται στη δημοτική ενότητα Νεβρόπολης Αγράφων του δήμου Λίμνης Πλαστήρα και σύμφωνα με την απογραφή 2011 έχει πληθυσμό 6 κατοίκους.
Περιοχή Λουντέουα

Εθνοτικές φυλές

Η Περιοχή Λουντέουα (Ludewa District), κατοικείται κυρίως από τρεις φυλές, τους: Κίσι (Kisi), Πάνγκουα (Pangwa) και Μάντα (Manda).

Γεωγραφία

Η περιοχή έχει μια φαρδιά όχθη της Λίμνης Νυάσα, με ελκυστικές παραλίες στο Λουπίνγκου (Lupingu), τη Μάντα (Manda) και το στόμιο του Ποταμού Ρουχούχου (Ruhuhu River).

Οικονομία

Η κύρια ασχολία, είναι η γεωργία επιβίωσης και η κτηνοτροφία. Κατά μήκος των ακτών της Λίμνης Νυάσα (Lake Nyasa), εξασκείται η παραδοσιακή αλιεία. Υπάρχει μια μικρή ποσότητα βιοτεχνικής εξόρυξης χρυσού και ποιοτικών πολυτίμων λίθων – πράσινης τουρμαλίνης.

Τομείς

Η Περιοχή Λουντέουα (Ludewa District), διαιρείται διοικητικά σε Τομείς.

Τμήματα

Κατά το 2002, η Περιοχή Λουντέουα (Ludewa District) – που διοικητικά υπαγόταν στην Περιφέρεια Ιρίνγκα (Iringa Region), χωριζόταν σε είκοσι δύο Τμήματα:
Φορεσιά της Καλύμνου

Η φορεσιά γνωστή με την ονομασία τα καβάδια αποτελούσε την παραδοσιακή γυναικεία ενδυμασία της Καλύμνου. Με την πάροδο τον ετών τροποποιήθηκε σε τέτοιο βαθμό ώστε σταδιακά αντικαταστάθηκε από ενδυμασία που φέρει την ονομασία φουστάνι. Ωστόσο, η παλαιότερη φορεσιά παρουσιάζει μεγαλύτερο λαογραφικό ενδιαφέρον. Η παραδοσιακή φορεσιά της Καλύμνου εντοπιζόταν με μικρές τροποποιήσεις και σε άλλα νησιά των Δωδεκανήσων όπως η Λέρος, η Κως και η Τήλος ενώ παρουσίαζε και αρκετά ανατολίτικα στοιχεία στο σύνολό της.
Τα κύρια μέρη της ενδυμασίας είναι το πουκάμισο, το καβάδι, το κοντογέλεκο, η νενδρέικη ζώνη, οι κάλτσες και τα παπούτσια. Στον κεφαλόδεσμο συναντάμε το σκουφάκι, το κεφαλόδεμα, το τσεμπέρι, ενώ άφηναν τις τσούλες με τα πλεξούδια να στολίζουν την πλάτη. Στα νεότερα χρόνια, ο κεφαλόδεσμος καταργήθηκε και τη θέση του πήρε το σταμπωτό τσεμπέρι. Η φορεσιά συμπληρώνεται με την αρματσά.

Το πουκάμισο, το καβάδι και το κοντογέλεκο

Το πουκάμισο είναι φτιαγμένο από βαμβάκι για την καθημερινή χρήση και από μαλλί και μετάξι, με μικρά και διακριτικά κεντήματα για τις επίσημες περιστάσεις. Το καβάδι, μακρύ ως τους αστράγαλους διακρίνεται σε καθημερινό, σχολιανό και πολίτικο. Το πρώτο να φτιάχνεται από λινό, το δεύτερο από μεταξωτό ύφασμα και το τρίτο ήταν χρυσομέταξο. Το κοντογέλεκο αποτελείται συνήθως από μονόχρωμο μεταξωτό ύφασμα ή μαύρη τσόχα, ενώ εμφανίζεται και γαλάζιο ή βυσσινί βελούδο. Φοριέται πάνω από το καβάδι, φτάνει ως τη μέση και έχει μακριά και πλατιά μανίκια.

Η ζώνη, οι κάλτσες και τα παπούτσια

Η νεδρέικη ζώνη είναι μεταξωτή, πολύχρωμη, με ρίγες και κρόσσια στις άκρες, ενώ η καθημερινή είναι φτιαγμένη από μαύρο σκληρό ρούχο. Οι κάλτσες είναι πλεκτές, κατά κανόνα κόκκινες και φτάνουν μέχρι τα γόνατα. Τα παπούτσια μοιάζουν με μποτίνια, φτιαγμένα από λεπτό πετσί, με κορδόνια ή λάστιχα στα πλάγια.

Ο Κεφαλόδεσμος

Το κεφαλόδεμα αποτελείται από κόκκινο, μεταξωτό, σταμπωτό μαντήλι δεμένο σε στεφάνι στο κεφάλι, το οποίο συγκρατούσε το σκουφάκι. Το τσεμπέρι που ήταν επίσης σταμπωτό, έμπαινε κάτω από το σκουφάκι και το κεφαλόδεμα. Ήταν άσπρο βαμβακερό για τις νύφες, με πολύχρωμα σχέδια, συνήθως άσπρα, χρυσαφί ή μελί. Για τα κορίτσια υπήρχαν πολλά χρώματα, ενώ οι ηλικιωμένες συνήθιζαν τα σκούρα χρώματα.
Καστέλλο ντι Σερραβάλλε (Μπόζα)

Ιστορία

Το κάστρο έλαβε την ονομασία του από τον λόφο επί της κορυφής του οποίου ανεγέρθηκε από την παλαιά τοσκανική οικογένεια των Μαλασπίνα, κατά την διάρκεια του 13ου αιώνα. Ευρίσκεται επί της κορυφής του λόφου Σερραβάλλε, ενώ είναι προσβάσιμο μέσω απότομων και μεγάλης απόστασης σκαλοπατιών.
Εντός του προαυλίου χώρου του, ευρίσκεται η μικρού μεγέθους Εκκλησία Νόστρα Σινιόρα ντε Σος Ρένιος Άλτος, η οποία αποτελούσε παλατινό παρεκκλήσιο του κάστρου. Στο εσωτερικό αυτής, ανευρέθηκαν σειρά τοιχογραφιών χρονολογούμενων από τον 14ο αιώνα.
Ουνιβέρς

Η Ουνιβέρς (Univers) είναι μια οικογένεια γραμματοσειρών sans-serif που σχεδιάστηκε από τον Άντριαν Φρούτιγκερ το 1956.
Η Ουνιβέρς και η Ελβέτικα προερχονται από τη γραμματοσειρά Akzidenz Grotesk του 1896. Αυτές οι γραμματοσειρές βρίσκονται κυρίως στο ελβετικό ύφος του γραφικού σχεδιασμού. Η οικογένεια Univers αποτελείται από 14 βάρη συν 14 αντίστοιχα πλάγια βάρη συν 16 παραλλαγές με χαρακτήρες της Κεντρικής Ευρώπης, στο κυριλλικό και το ελληνικό αλφάβητο.
Αύγουστος Θεολογίτης

Βιογραφία

Γεννήθηκε στην Παναγία Θάσου το 1892. Σπούδασε νομικά στο Πανεπιστήμιο της Κωνσταντινούπολης. 
Ως δημοσιογράφος ανέλαβε αρχισυντάκτης της εφημερίδας "Μακεδονία". Το 1924 πρωτοστάτησε στην ίδρυση της Ένωσης Συντακτών Ημερησίων Εφημερίδων Μακεδονίας-Θράκης. 
Άρχισε να ασχολείται με την πολιτική από το 1920, οπότε εξελέγη βουλευτής Δράμας, για να εκλεγεί ξανά το 1923 στην εκλογική περιφέρεια Καβάλας, όπως και το 1926 με τη Δημοκρατική Ένωση, το 1928 και το  1933 με το Αγροτικό και Εργατικό Κόμμα. ;Το 1923 αναφέρεται τοποθετημένος ως Νομάρχης Έβρου. Συνέχισε να εκλέγεται βουλευτής το 1936 με τον Δημοκρατικό Συναγερμό, το 1946 με την Εθνική Πολιτική Ένωση (Σοσιαλιστικό Δημοκρατικό Κόμμα), το 1950 με το Κόμμα Γεωργίου Παπανδρέου (Δημοκρατικό Σοσιαλιστικό Κόμμα) και τέλος με την ΕΡΕ το 1958 και το 1961. Ήταν αντιπρόεδρος της Βουλής από τις 6 Μαρτίου 1936 ως την κήρυξη της δικτατορίας, στις 4 Αυγούστου 1936. 
Υπηρέτησε ως υφυπουργός Γενικός Διοικητής Ηπείρου στην κυβέρνηση Παπαναστασίου από τις 26 Μαΐου 1932 ως τις 5 Ιουνίου 1932 , υπουργός ΤΤΤ στην κυβέρνηση εθνικής ενότητας του Γεωργίου Παπανδρέου από τις 23 Οκτωβρίου 1944 ως τις 3 Ιανουαρίου 1945.  και μετά ως υπουργός Δημοσίας Τάξεως στην κυβέρνηση του Σοφοκλή Βενιζέλου, από τον Νοέμβριο του 1950 ως τις 28 Ιανουαρίου 1951. Τελευταία υπηρέτησε στην κυβέρνηση Καραμανλή ως υπουργός Βορείου Ελλάδος από τις 17 Μαΐου 1958 ως τις 20 Σεπτεμβρίου 1961.
Επί της θητείας του έγιναν πολλά έργα, ανάμεσα στα οποία η ίδρυση του Κρατικού Θεάτρου Βορείου Ελλάδος, χαρακτηρισμός των δασών της Θάσου ως κοινοτικών, η εκτέλεση υδρευτικών και αποξηραντικών έργων στο Νέστο και στους Φιλίππους και η ίδρυση του πρώτου μουσείου στη Βόρεια Ελλάδα το 1933, που είναι το Αρχαιολογικό Μουσείο Θάσου.
Απεβίωσε στις αρχές του 1975 και κηδεύτηκε στη Θάσο με δημόσια δαπάνη.
Ταντζουρά

Γεωγραφία

Η Ταντζουρά βρίσκεται κεντρικά του Τζιμπουτί και νοτιοανατολικά της Περιφέρειας Ταντζουρά.

Ετυμολογία

Το όνομα Tagórri βγαίνει από την αφαρική λέξη tágor ή tógor (πληθυντικός tágar), που σημαίνει μπουκάλι δέρματος κατσίκας για τη σχεδίαση νερού.

Μεταφορές

Το τοπικό αεροδρόμιο είναι το Αλί Σαμπί.
Τύφλα να 'χει ο Μάρλον Μπράντο

Εισπράξεις

Η ταινία βγήκε στους κινηματογράφους το 1963, κόβοντας 230.117 εισιτήρια, ερχόμενη 16η σε σύνολο 92 ταινιών.
Παναγιώτης Φελερής

Καριέρα

Ο Παναγιώτης Φελερής ξεκίνησε το βόλει το 2005 στις ακαδημίες της Α.Ε. Νίκαιας, στις οποίες παρέμεινε για δύο χρόνια.
Το 2006 μεταπήδησε στις ακαδημίες του Α.Ο. Περιστερίου, ενώ δύο χρόνια αργότερα έκανε το μεγάλο βήμα στην καριέρα του και εισήχθη στις ακαδημίες του Ολυμπιακού Πειραιώς, όπου αγωνίστηκε για τρία χρόνια στις ομάδες παίδων και εφήβων του Πειραϊκού συλλόγου κατακτώντας μάλιστα και αρκετά πρωταθλήματα ΕΣΠΕΔΑ.
Το 2012 μετεγγράφη στον ΑΟΠΕ Μοσχάτο, στον οποίο παρέμεινε για ένα χρόνο. Την περίοδο 2013-14 αγωνίστηκε με τη φανέλα του Α.Ο. Κηφησιάς, ενώ την αμέσως επόμενη περίοδο αγωνίστηκε με τα χρώματα της τοπικής Δραπετσώνας.
Από το καλοκαίρι του 2015, ο Παναγιώτης Φελερής ανήκει στο δυναμικό του Πανιωνίου.
Αμπντάλα Ενσούρ

Εκπαίδευση και πολιτική σταδιοδρομία

Ο Ενσούρ φοίτησε στο Αμερικανικό Πανεπιστήμιο της Βηρυτού και στις ΗΠΑ, ενώ απέκτησε και διδακτορικό στο Παρίσι. Εξελέγη για πρώτη φορά βουλευτής το 1989 και στη συνέχεια το 1992. Έκτοτε εκλέγεται συνεχώς μέλος του Κοινοβουλίου. Το 1984 ανέλαβε για πρώτη φορά σε υπουργικό πόστο και ειδικότερα ως υπουργός Σχεδιασμού. Στο ίδιο αξίωμα υπηρέτησε και το 1985. Αργότερα, χρημάτισε ξανά υπουργός Παιδείας  (1989), Εξωτερικών (1991), Βιομηχανίας και Εμπορίου (1993), Ανωτέρας Εκπαίδευσης (1996) και Αντιπρόεδρος της Κυβέρνησης και υπουργός Διοικητικής Ανάπτυξης (1997). Το 1998 ήταν ξανά Αντιπρόεδρος της Κυβέρνησης και υπουργός Τύπου και ήταν μέλος της Κάτω Βουλής την περίοδο 1998-2001. Κατά την περίοδο που έγινε Πρωθυπουργός ήταν μέλος της Γερουσίας και επικεφαλής της Διοικούσας Επιτροπής του Πανεπιστημίου Αλ Ζαϊτούνα της Ιορδανίας. Ανέλαβε επίσης σε αρκετές διοικητικές και οικονομικές θέσεις στην Παγκόσμια Τράπεζα και σε άλλους οργανισμούς.

Πρωθυπουργός

Στις 11 Οκτωβρίου 2012 διορίστηκε πρωθυπουργός της Ιορδανίας από το βασιλιά. Ο νέος πρωθυπουργός ζήτησε από τους ισλαμιστές της Μουσουλμανικής Αδελφότητας να συμμετέχουν στις εκλογές.
Έπειτα από τις γενικές εκλογές που διεξήχθησαν τον Ιανουάριο του 2013, ο βασιλιάς επαναδιόρισε τον Ενσούρ στην πρωθυπουργία στις 9 Μαρτίου 2013. Η δεύτερη κυβέρνησή του ορκίστηκε στις 30 Μαρτίου 2013.
Αγγαίος

Βιος

Ο Αγγαίος, πιθανόν, γεννήθηκε στη Βαβυλώνα, και βρισκόταν ανάμεσα στους πρώτους εξόριστους Εβραίους, μετά το διάταγμα του Κύρου, όμως, επέστρεψαν. Το Έσδρας  Α' και το Έσδρας Β', βιβλία της Παλαιάς Διαθήκης, αναφέρουν τον επαναπατρισμό του Αγγαίου, τουλάχιστον, μετά από αυτό το διάταγμα. Εν συνεχεία, στον κατάλογο, που αναφέρεται σε όσους επέστρεψαν, δίνεται η πληροφορία ότι ο Αγγαίος και ο Ζαχαρίας, ενθάρρυνε τους Εβραίους να ολοκληρώσουν την κατασκευή του ναού στην Ιερουσαλήμ, κτίσιμο που είχε σταματήσει εξ αιτίας των διαβολών των Σαμαρειτών.
Σαλιμά Ικράμ

Βιογραφία

Γεννήθηκε το 1965 στη Λαχόρη του Πακιστάν. Σε ηλικία εννιά ετών επισκέφθηκε την Αίγυπτο και έμεινε έκπληκτη από την κουλτούρα και την ιστορία της χώρας. Σπούδασε αρχαιολογία και αιγυπτιολογία, αρχικά στο κολέγιο Bryn Mawr στην Πενσυλβάνια και μετά στο Πανεπιστήμιο του Κέιμπριτζ. Σήμερα ζει στο Κάιρο και εργάζεται στο Αμερικανικό Πανεπιστήμιο από το 2001 ως καθηγήτρια αιγυπτιολογίας και αρχαιολογίας.
Εκλέχθηκε το 2017 στην Αμερικανική Ακαδημία των Τεχνών και Επιστημών.
No Doubt

Ιστορία

Η μπάντα δημιουργήθηκε το 1986 από τους Έρικ Στεφάνι (πλήκτρα) και Τζον Σπενς (φωνή) και αρχικά ονομαζόταν Apple Core. Επίσης ο Έρικ κάλεσε την αδερφή του την Γκουέν Στεφάνι να κάνει φωνητικά. Για μερικούς μήνες η μπάντα έψαχνε τους μουσικούς και έκανε πρόβες. Μετά άρχισε να παίζει σε πάρτι εκτελώντας επιτυχίες άλλων συγκροτημάτων, αλλά και μερικά δικά της τραγούδια.
Τον Μάρτιο του 1987 μετά από μια συναυλία o Τόνι Κανέλ προσχώρησε στη μπάντα ως μπασίστας. Ο ίδιος έπαιζε τζαζ πριν και ήταν πολύ μορφωμένος στην μουσική. Ταυτόχρονα είχε και ταλέντο του διαχειριστή, οπότε έγινε και μάνατζερ του συγκροτήματος.
Αναπάντεχη για τα μέλη της μπάντας ήταν η αυτοκτονία του βοκαλίστα Τζον Σπενς, που αυτοπυροβολήθηκε 21 Δεκεμβρίου του 1987. Η αγαπημένη του έκφραση ήταν "no doubt" (χωρίς αμφιβολία), και η μπάντα άλλαξε το όνομά της, ενώ η Γκουέν ανέλαβε όλα τα φωνητικά.
Το 1989 την άνοιξη στο συγκρότημα προσχώρησε ο κιθαρίστας Τομ Ντιουμόν και το καλοκαίρι τη θέση του ντράμερ πήρε ο Άντριαν Γιανγκ.
Το πρώτο συμβόλαιο για παραγωγή ντεμπούτο άλμπουμ το συγκρότημα με τα μέλη του έτσι όπως είχε διαμορφώσει έως εκείνη τη στιγμή υπέγραψαν τον Αύγουστο του 1990 με την μόλις σχηματισμένη Interscope Records. Ο ομότιτλος δίσκος των No Doubt κυκλοφόρησε το 1992 τον Μάρτιο, αλλά είχε χαμηλές πωλήσεις και ο τοπικός ραδιοφωνικός σταθμός αρνήθηκε να μεταδώσει τα τραγούδια στον αέρα. Η μπάντα πήγε στο πρώτο της τουρνέ και τράβηξε το πρώτο της βίντεο. Λόγω των μη ικανοποιητικών πωλήσεων και μη ξέροντας τι να κάνει με τη μπάντα, η Interscope Records ήθελε να συνεχίζει την συνεργασία τους και την μετέφερε στην Trauma Records.
Το 1994 ο ιδρυτής Έρικ Στεφάνι εγκατέλειψε τη μπάντα. Τα άλλα μέλη όμως αποφάσισαν να ηχογραφήσουν το επόμενό τους άλμπουμ. Το έργο αυτό πραγματοποιήθηκε σε τρεις διαφορετικές τοποθεσίες, συμπεριλαμβανομένου γκαράζ των Στεφάνι που βρισκόταν στην Beacon Street, γι’αυτό ο δίσκος πήρε το όνομα The Beacon Street Collection.
Το 1995 κυκλοφόρησε το τρίτο άλμπουμ Tragic Kingdom με το οποίο η φήμη της μπάντας εκτοξεύθηκε. Με το single Just a Girl, οι No Doubt μπήκαν για πρώτη φορά στο Billboard Chart και πήραν πρόσκληση από μια βραδινή εκπομπή. Η μεγαλύτερη επιτυχία τους ήταν το τραγούδι Don’t Speak, που παρέμεινε στην πρώτη θέση του Billboard Hot 100 Airplay για συνεχόμενες 16 εβδομάδες.
Το 2000 και μετά από πέντε χρόνια παύσης, κυκλοφόρησαν το Return of Saturn, αποσπώντας καλές κριτικές, χωρίς όμως να σημειώσει την επιτυχία του προηγούμενου.
Εντυπωσιασμένοι από την τζαμαϊκανή μουσική, οι No Doubt ηχογράφησαν και κυκλοφόρησαν το πέμπτο τους άλμπουμ, Rock Steady, το 2001.
Από το 2004 μέχρι 2008 το συγκρότημα έκανε διάλειμμα και μερικά μέλη του ήταν απασχολημένα με τα δικά τους projects.
Το τελευταίο άλμπουμ των No Doubt Push and Shove κυκλοφόρησε το 2012.
Η Γκουέν Στεφάνι στη συνέντευξή της στο Rolling Stone δήλωσε: "Δε ξέρω τι θα γίνει τους No Doubt".
Αλφόνσο Φαδρίκ

Βικάριος των Αθηνών και των Νέων Πατρών

Όταν πέθανε ο Βερεγγάριος Εστανιόλ (1317) ο πατέρας του τον τοποθέτησε Γενικό βικάριο του Δουκάτου των Αθηνών με τον πλήρη τίτλο "Πρόεδρος του τυχερού στρατού των Φράγκων στο Δουκάτο των Αθηνών". Όταν πέθανε ο πεθερός του (1317) ο Αλφόνσο κατέκτησε την Εύβοια αλλά ο πατέρας του ζήτησε να αποχωρήσει επειδή δεχόταν πιέσεις από τους Ανδεγαυούς, κράτησε μόνο την Κάρυστο και τα Λάρμενα και έγινε Τριτημόριος της Εύβοιας στην Τριτημορία της Καρύστου (1318). Ακολούθησε ειρηνική συνθήκη με την Δημοκρατία της Βενετίας στην οποία συμμετείχαν οι Τριτημόριοι της Εύβοιας (1319). Όταν πέθανε ο Κυβερνήτης της Θεσσαλίας Ιωάννης Β΄ Δούκας (1318) ο Αλφόνσο Φαδρίκ εισέβαλε στην Θεσσαλία και κατέκτησε το Λιδωρίκι Φωκίδας, το Σιδηρόκαστρο, το Ζητούνι, το Γαρδίκι Τρικάλων και το Γαλαξίδι. Ο Αλφόνσο Φαδρίκ ανακηρύχτηκε "Γενικός Βικάριος των Δουκάτων της Αθήνας και των Νέων Πατρών".

Αφέντης των Σαλώνων

Όταν πέθανε ο Ροζέ Ντελόρ χωρίς απογόνους (1318) τον διαδέχθηκε ο Αλφόνσο ως Αφέντης των Σαλώνων. Ο Νικόλαος Λάντσια τον αντικατέστησε στην θέση του Γενικού Βικάριου των Αθηνών και των Νέων Πατρών (1330) αλλά ο Αλφόνσο παρέμεινε στην Ελλάδα και διατήρησε τα Σάλωνα μέχρι τον θάνατο του.
Την ίδια χρονιά που του αφαιρέθηκε η Βικαρία (1330) διορίστηκε κυβερνήτης στα νησιά Μάλτα και Γκόζο υπό την υψηλή κυριαρχία των βασιλέων της Σικελίας. Τα Φάρσαλα, ο Δομοκός και το Γαρδίκι κατακτήθηκαν από τους Αλβανούς (1337).
Φρειδερίκος Β΄ του Μάισεν

Βιογραφία

Ήταν ο δευτερότοκος γιος του Φρειδερίκου Α΄ μαργράβου του Μάισεν & λάντγκραβου της Θουριγγίας και της Ελισάβετ του Λόμπντεμπουρκ-Άρνσχαουγκ. Γεννήθηκε στο Γκότα της Σαξονίας-Βίτενμπερκ.
Το 1315 απεβίωσε ο μεγαλύτερος αδελφός του και το 1323 ο πατέρας του, οπότε τον διαδέχθηκε ως μόνος κληρονόμος στο Μάισεν και τη Θουριγγία. Ήταν 13 ετών και επίτροπος ανέλαβε η μητέρα του ως την ενηλικίωσή του το 1329. Τότε ανέλαβε μακρές διαμάχες με τους υποτελείς του και τους γείτονές του: το 1338 ο Φρειδερίκος Β΄ δήλωσε ειρήνη και αυτό μείωσε την επιρροή των τοπικών αρχόντων· αυτό το ήθελε για να τους κάνει υποτελείς του. Όμως το 1342 οι δυσαρεστημένοι άρχοντες, που ενδιαφερόταν για τα δικαιώματα και την ανεξαρτησία τους, ενώθηκαν στο Άρνστατ (νότια της Ερφούρτης) εναντίον του. Ο Πόλεμος αυτός των Κομήτων της Θουριγγίας κράτησε ως το 1346. 
Το 1347 απεβίωσε ο Λουδοβίκος Δ΄ της Γερμανίας και οι Βαυαροί εκλέκτορες τού πρότειναν το στέμμα της Γερμανίας. Ο Φρειδερίκος Β΄, που δεν εμπιστευόταν την αστάθειά τους, αρνήθηκε για χάρη τού Καρόλου Δ΄. Περιορίστηκε στην παγίωση της εξουσίας του και για να μην αντιπαρατεθεί με τον νέο βασιλιά, συμφώνησαν το 1348 στο Μπάουτσεν να κρατήσει ο καθένας τις ιδιοκτησίες του.
Το 1349 απεβίωσε στο Βάρτμπουρκ σε ηλικία 39 ετών.
Γελένα Ισινμπάγιεβα

Σύντομη βιογραφία

Γεννήθηκε στο Βόλγογκραντ της Ρωσίας, στις 3 Ιουνίου του 1982. Η μητέρα της είναι Ρωσίδα, ενώ ο πατέρας της είναι υδραυλικός και κατάγεται από την εθνοτική ομάδα των Ταμπασαράν, οι οποίοι ζουν κυρίως στο Νταγκεστάν.  Αρχικά, από την ηλικία των 5 ετών, ασχολήθηκε με τη γυμναστική, για να την εγκαταλείψει δέκα χρόνια μετά, εξαιτίας του μεγάλου αναστήματός της. Σπουδάζει σήμερα Φυσική Αγωγή (Γυμναστική), ενώ κατέχει και βαθμό στο Στρατό της Ρωσίας.

Καριέρα

Κατέκτησε το πρώτο της χρυσό μετάλλιο στους Παγκόσμιους Αγώνες Νέων στο Μπίντγκος της Πολωνίας, το 1999, πετυχαίνοντας άλμα 4,10 μ. Την επόμενη χρονιά πήδησε 4,20 μ. στους ίδιους αγώνες και πήρε ξανά χρυσό μετάλλιο. Από το 2001 και μετά, η καριέρα της ήταν ανοδική με κορύφωση το χρυσό μετάλλιο στους Ολυμπιακούς Αγώνες του 2004 στην Αθήνα. Το 2005 κατέρριψε πολλές φορές το παγκόσμιο ρεκόρ. Εξελέγη αθλήτρια της χρονιάς από την IAAF τρεις φορές (2004, 2005 και 2008) και Αθλήτρια της Χρονιάς από το Laureus. Στις 22 Ιουλίου του 2005 έγινε η πρώτη αθλήτρια του επί κοντώ που κατάφερε να καταρρίψει το φράγμα των 5 μέτρων. Το 2008 στους Ολυμπιακούς Αγώνες στο Πεκίνο, πέτυχε άλμα 5,05 μ. και κατέρριψε ξανά το παγκόσμιο ρεκόρ, κερδίζοντας το δεύτερο συνεχόμενο χρυσό μετάλλιο σε Ολυμπιακούς Αγώνες. Στις αρχές του 2009 έγινε η πρώτη γυναίκα που υπερέβη τα πέντε μέτρα στον κλειστό στίβο, στη διάρκεια μίτινγκ στο Ντονέτσκ. Στις αρχές Μαρτίου του ίδιου έτους προανήγγειλε την αποχώρησή της από τους στίβους μετά το 2013. Σε επόμενη δήλωσή της, προσδιόρισε την επιστροφή της στο στίβο για το έτος 2011. Ψηφίστηκε καλύτερη αθλήτρια της χρονιάς 2009 από την Διεθνή Ένωση Αθλητικών Συντακτών. Το Φεβρουάριο του 2010 στο μίτινγκ "Ρωσικός Χειμώνας" στη Μόσχα πέτυχε ρεκόρ διοργάνωσης, με 4,85μ.